43d2a13c01a4eac1f0012caf4554ba00
1. Hvad er istandsættelse ved fraflytning?
------------------------------------------


boligportal.dk
2021.04

Istandsættelse ved fraflytning indebærer, at du skal aflevere dit lejemål i den stand, du modtog det i ved indflytning. Det er obligatorisk for lejer at istandsætte lejemålet ved fraflytning, og det vil altid fremgå i lejekontrakten, medmindre lejer og udlejer har lavet en anden aftale og skrevet det ind i lejekontrakten. Men du har som udgangspunkt pligt til at istandsætte din lejebolig, inden du fraflytter. Udlejer kan dog kun forlange normalistandsættelse. Udlejer kan derfor ikke forlange af dig, at boligen er i bedre stand end ved overtagelsen af boligen. Læs mere om det under spørgsmål 6.



7b8e7e0ec66bd5806f76c068b4f29ae8
2. Er det ejer eller lejer, der skal stå for istandsættelse, og hvem skal betale?
---------------------------------------------------------------------------------


boligportal.dk
2021.04

Det er lejer, der står for istandsættelsen. Som lejer har du jf. den nye lejelov, ansvar for at udføre normalistandsættelse, medmindre der i lejekontrakten er aftalt noget vedrørende en udvidet vedligeholdelsespligt, som lejer pålægges. Derfor er det en god idé, at du læser lejekontrakten igennem og danner dig et overblik over, hvilke ting, du skal gøre inden fraflytningen.


Vær opmærksom på, at udlejer ikke kan forlange andet, end hvad der fremgår i lejekontrakten. Er du forhindret i at udføre normalistandsættelsen af boligen, kan udlejer fratrække omkostningerne af dit depositum.



b46d977d798aa5efc138ec27efda9cad
3. Hvad er forskellen på nyistandsættelse og normalistandsættelse?
------------------------------------------------------------------


boligportal.dk
2021.04

Nyistandsættelse betyder, at din bolig skal bringes i bedre stand, så den fremstår som ny. Her hæfter du som lejer også for almindeligt slid og ælde af boligen.


Normalistandsættelse omfatter maling, tapetsering, hvidtning og lakering af gulve, hvis der reelt er behov for det. Hvis du kun har boet i boligen i kort tid, og der ikke er synlige spor af, at du har boet der – kan udlejer ikke kræve, at du skal normalistandsætte boligen inden fraflytningen.


Fra d. 1. juli. 2015 trådte en ny lejelov i kraft, hvor det er blevet besluttet, at lejer af lejemål ikke længere har pligt til at udføre nyistandsættelse af boligen og udlejer derfor ikke kan kræve det i lejekontrakten. Indtil da, var den mest almindelige type af istandsættelse nyistandsættelse.



a1e6fdc5cb9d4e3231d460304e146350
4. Hvad er vedligeholdelsespligt, og hvem har ansvaret?
-------------------------------------------------------


boligportal.dk
2021.04

Vedligeholdelsespligt betyder, at lejer skal holde lejemålet vedlige og reparere fejl og mangler. Jf. lejeloven, så er det udlejer, der har vedligeholdelsespligten for hele lejemålet, dog med undtagelser. Du som lejer har vedligeholdelsespligt i forhold til udskiftning af lås og nøgler, selvom det er udlejer der har ansvaret for hele lejemålet. Der kan være afvigelser, hvor lejer overtager vedligeholdelsespligten – det skal dog fremgå i lejekontrakten. Det er derfor vigtigt at undersøge, hvilke pligter, der påhviler dig som lejer.


**Indvendig og udvendig vedligeholdelsespligt**Der er forskel mellem den indvendige og udvendige vedligeholdelsespligt. Under § 8 i lejekontrakten skal udlejer angive, om det er lejer eller udlejer, der har den indvendige vedligeholdelsespligt. Et lejemål kan være en A– eller B–ordning. Dette vil fremgå på lejekontraktens side 1, hvilken ordning dit lejemål er underlagt. En A-ordning betyder, at lejemålet er normalistandsat ved indflytning, og at du som lejer er forpligtet til at normalistandsætte lejemålet ved fraflytning. Du hæfter for det, da lejemålet netop skal afleveres i den stand, som man overtog det i – med forbehold for slid og ælde. En B–ordning betyder, at du overtager lejemålet, uden at det er normalistandsat, og at udlejer har den indvendige vedligeholdelsespligt.



9bcf7ad73547aef18acefb5c9d331a65
5. Hvad siger lejeloven om istandsættelse ved fraflytning?
----------------------------------------------------------


boligportal.dk
2021.04

I sidste ende kan det være afgørende, hvad der står i lejeloven om istandsættelse ved fraflytning. I §98 står der, at lejer skal aflevere lejeboligen i samme stand som ved indflytning. Udlejer kan dog ikke forvente at få et lejemål tilbage, der er i bedre stand, end da lejer flyttede ind, da der også skal tages højde for slid og ælde, som lejer ikke skal betale for, medmindre det har været en del af vedligeholdelsespligten.


Slid og ælde er de brugsspor, som man kan forvente, der kommer, når man udlejer en bolig til en anden. Det er vigtigt, at du læser lejekontrakten igennem, da det ofte her står nævnt, hvad der ikke kan defineres som slid og ælde, og hvad der derfor forventes af dig, at du vedligeholder.


Til sidst skal det også nævnes, at der står i lejeloven, at udlejer skal have sendt en fraflytningsrapport senest 14 dage efter lejer er flyttet ud. Det kan også være to uger efter fraflytningssynet, hvis udlejer har afholdt sådan et. Hvis ikke udlejer gør det, kan udlejer risikere selv at skulle betale for omkostningerne ved istandsættelse ved fraflytningen.



5d465d06c1d75b5ca3aea16952771a73
6. Hvad gør du, hvis lejemålet er i bedre stand end ved indflytning?
--------------------------------------------------------------------


boligportal.dk
2021.04

Udlejer kan på intet tidspunkt pålægge dig, at lejer skal aflevere lejeboligen i bedre stand end ved indflytningen. Der kan dog være situationer, hvor du som lejer, har haft lyst til at [**forbedre noget i lejeboligen**](https://www.boligportal.dk/info/haandvaerkerfradrag/). Her er det vigtigt, at du ikke bare gør det uden at meddele det til udlejer. Forbedringer og opgradering i lejeboligen skal nemlig godkendes af udlejer først.


Når det hele skal vurderes ved fraflytningen, og du har betalt for en godkendt forbedring af lejeboligen, kan du godt forvente en godtgørelse af forbedringerne. Du vil altså få nogle af de penge tilbage, som du har betalt for at lejeboligen er forbedret. Du kan ikke forvente at få tilbagebetalt alle udgifter. Det kommer i høj grad an på, hvor længe forbedringerne i lejeboligen har været i brug.


I lejeloven står der, at du kan forvente, at forbedringer i lejligheden mister 10 % den oprindelige værdi hvert år. Dog træder denne nedskrivning af forbedringerne først i kraft efter to år.



65a26f3865c034e62e89dbca0db6ad06
7. Hvordan får du dit depositum tilbage efter fraflytning?
----------------------------------------------------------


boligportal.dk
2021.04

Depositum er en sikkerhed, som du har betalt til udlejer. På den måde kan udlejer trække udgifterne til evt. istandsættelse fra inden, dit depositum bliver ført tilbage. Du skal ikke regne med at få hele dit depositum tilbage, når du fraflytter en lejlighed.


Hvis du gerne vil have mest muligt at dit depositum tilbage, så gælder det om at aflevere en et lejemål i samme stand, som du modtog det, til udlejer ved fraflytning. Her er det vigtigt, at du har gjort dit forarbejde. Du skal nemlig ikke betale for slid eller mangler, som du ikke selv har været skyld i. Sørg derfor for at få lavet en mangelliste ved indflytningen – gerne med dokumentation i form af billeder og videoer. Så slipper du for at betale for noget, som du ikke selv har været skyld i.



27a2f8833eb0ae00c52a4570341311c0
8. Hvordan kan Huslejenævnet hjælpe, hvis du og udlejer ikke er enige?
----------------------------------------------------------------------


boligportal.dk
2021.04

Hvert år ender omkring tusind sager om fraflytning i det såkaldt Huslejenævn. Her bliver der truffet afgørelse i uenigheder mellem lejer og udlejer. Hvis du mener, at udgifterne til istandsættelse ved fraflytningen er for høje, så kan du få Huslejenævnet til at kigge på sagen. Huslejenævnet vil kigge på mangellisten samt fotos og videoer og derfra afgøre, hvor meget det er rimeligt, at lejer skal trækkes i depositum for de tilhørende udgifter ved fraflytningen.


Ender du med at være uenig i Huslejenævnets afgørelse, så kan du efterfølgende tage sagen for Boligretten. Dette er dog en mere kompliceret proces, og det kræver, at du selv udtager stævning og hyre en advokat.


